Partier frygter salg af Nets

Nets, der blandt andet står for NemID, er en vigtig brik i digital selvbetjening, og hvis selskabet bliver solgt, risikerer vi, at servicen bliver ringere og prisen højere, advarer it-ordførere.

Et salg af Nets kan gøre det dyrere for danskerne at drive eksempelvis NemID, og erfaringerne fra tidligere salg af selskaber, som står for vigtig dansk infrastruktur, giver grund at være kritiske over for at sælge Nets til eksempelvis en udenlandsk kapitalfond, mener både Enhedslisten og Dansk Folkeparti.

»Nets bør fortsat være ejet af Nationalbanken eller staten i ét eller andet omfang. De står for vital infrastruktur i forhold til eksempelvis at kunne tilgå digital selvbetjening. Det bør vi ikke sælge til private. Det kan gøre det dyrere, og vi risikerer at miste kontrollen,« siger it-ordfører Stine Brix fra Enhedslisten til Version2.

Samme udmelding lyder fra it-ordfører Dennis Flydtkjær fra Dansk Folkeparti:

»Det er kritisk infrastruktur, som vi vil foretrække at bevare på danske hænder, hvor Nationalbanken ejer noget af det. Hvis det kommer på udenlandske hænder, så har vi ikke samme kontrol,« siger Dennis Flydtkjær til Version2.

Bestyrelsesformand Peter Lybecker skriver i en kronik i Børsen torsdag, at Nets har brug for nye ejere for at kunne konkurrere mod udenlandske firmaer, som også leverer betalingssystemer, der er Nets' kerneprodukt.

Nets står i Danmark for blandt andet betalingsservice, NemID og Dankort-systemet, men håndterer også elektroniske betalinger for eksempelvis de store kreditkortfirmaer Visa og Mastercard, der også lurer i kulissen som potentielle købere af den nordiske koncern.

I dag ejes Nets af flere hundrede nordiske banker og blandt andet også den danske nationalbank. En ny ejer kunne være alt fra en stor udenlandsk bank til en kapitalfond.

Sammenligner med salg af KMD

Ifølge Stine Brix er der dog eksempler på, at et salg af infrastrukturselskaber har ført til ringere service for danskerne.

»Energiforsyningen er et godt eksempel, der viser, hvor vanskeligt det er at lave politisk styring, når det er privatejet. Dong kan satse på kul, selvom vi gerne vil satse på mere grøn energi. En kapitalfond vil eje for at tjene penge i stedet for at levere en service til borgerne. Hele forløbet omkring salget af KMD siger noget om, hvordan vi mister muligheden for at styre priserne, og hvilken service der bliver leveret. Det synes jeg er uhensigtsmæssigt,« siger Stine Brix.

Selvom en eventuel udenlandsk køber vil skulle overholde en overenskomst med den danske stat, der er kunde på eksempelvis NemID og e-Boks, så kan det alligevel være sværere i en presset situation, end hvis ejeren var dansk, mener Dennis Flydtkjær.

»Et ekstremt eksempel kunne være, at hvis det nu var en saudiarabisk prins, der købte det, og Muhammed-krisen brød ud, kunne NemID så blive lukket ned? Går det galt, så kan være ret kritisk, så det er vigtigt, at vi har noget hånd i hanke med det her. NemID er jo nøglen til det hele,« siger Dennis Flydtkjær.